દિવાળીના દિવસે સવારે અંકિતાનાં સાસુ-સસરા અને પતિ એકસાથે તેમની જ સોસાયટીમાં આવેલા જૈન દેરાસરમાં પૂજા કરવા ગયાં હતાં. અંકિતાના સસરા પૂજા કરીને પાછા ફર્યા ત્યારે તેમણે અંકિતાને પંખા પર બેભાન હાલતમાં લટકતી જોઈ હતી. તેમણે ચીસાચીસ કરી મૂકી હતી. આથી પાડોશીઓ તેમની મદદે આવ્યા હતા. પાડોશીએ જ અંકિતાને પંખા પરથી નીચે ઉતારી હતી. ત્યાર બાદ અંકિતાના સસરાએ તેના પિતાને ફોન કરીને અંકિતા બીમાર છે એટલે કોહિનૂર હૉસ્પિટલમાં દાખલ કરી છે એવી જાણકારી આપી હતી. અંકિતાના પિતા હૉસ્પિટલમાં પહોંચતાં તેમને અંકિતા પંખા પર લટકતી મળી હતી એવી માહિતી મળી હતી. અંકિતાના પિતાને શંકા જતાં તેમણે ઘાટકોપર પોલીસ-સ્ટેશનમાં ફરિયાદ કરી હતી કે અંકિતાને તેનાં સાસુ-સસરા અને પતિ શારીરિક અને માનસિક ત્રાસ આપતાં હતાં.